Ry-en-praat: 10 000 selfone in Kaapstad afgevatArgieffoto: Departement van verkeersveiligheid JP Smith, burgermeesterskomiteelid vir veiligheid en sekuriteit, het Dinsdag gesê die getalle is skrikwekkend en ŉ aanduiding dat talle motoriste steeds nie besef hoe gevaarlik dit is om te bestuur terwyl daar op ŉ selfoon gepraat word nie. Sedert die skutbeleid in Julie 2012 in werking getree het, is daar jaarliks op gemiddeld 3 155 selfone beslag gelê. Teen Junie 2015 was 9 465 selfone reeds gekonfiskeer. Smith sê hy het geen simpatie vir die bestuurders wie se selfone afgeneem word nie omdat die risiko’s van selfoongebruik terwyl die persoon bestuur so groot is. “Selfoongebruik terwyl jy bestuur is gevaarliker as dronkbestuur en is die hoofoorsaak van padsterftes in talle lande. Ek het daarom geen simpatie vir die bestuurders wat op heterdaad deur ons beamptes betrap is nie.” Slegs 4 182 motoriste het intussen hul selfone opgeëis en meer as 2 500 selfone word steeds in Ndabeni geskut, terwyl duisende ander by verkeerskantore reg oor die Kaap gehou word. Motoriste moet ŉ R500-boete betaal om hul selfone terug te kry. Smith het verduidelik sou die selfoon nie binne drie maande opgeëis word nie, die stad die reg het om dit op te veil. Dit het egter nog nie gebeur nie. “Ons is vind nog ons weg op ŉ onbekende grondgebied, veral omdat persoonlike data op die selfone bly selfs wanneer die SIM-kaart verwyder word,” het Smith verduidelik. “Ons wag vir die aanstelling van ŉ diensverskaffer wat ons kan bystaan om die data van die selfone te verwyder.” Sodra ŉ diensverskaffer aangestel is, sal die stad met die veilings begin.